17-vuotias brittikuski Billy Monger kolaroi rajusti suomalaisen Patrik Pasman kanssa viime viikonlopun F4-kisassa Donington Parkin radalla.

17-vuotias brittiläinen F4-lupaus menetti molemmat jalkansa.

Monger kolaroi viikonloppuna rajusti suomalaisen Patrik Pasman kanssa.

Billy Monger kiidätettiin turmapaikalta sairaalaan helikopterilla. AOP

Pasman ajokki hyytyi kisassa teknisen vian takia ja hänen autonsa ajautui radan reunaan pahan ruuhkan sekaan. Takaa tullut Monger ei nähnyt Pasmaa lainkaan, vaan törmäsi häneen todella kovalla vauhdilla.

Lääkintähenkilökunta joutui irrottamaan Mongeria täysin romuttuneesta autosta lähes kaksi tuntia. Hänet ja Pasma kiidätettiin pikavauhtia sairaalahoitoon Nottinghamiin.

Mongerin vammojen vakavuus selvisi sairaalassa. Hän sai jalkoihinsa vakavia vammoja, eikä tilannetta voinut sairaalassa pelastaa. Vasta 17-vuotias britti menetti molemmat jalkansa, kertoo Autosport-lehti.

Pasma selvisi kolarista huomattavasti vähemmällä, eikä vakavampia vammoja todettu. Hän pääsi sairaalasta kotiin maanantaina. Pasman tallitoveri Jamie Caroline kävi katsomassa suomalaista sairaalassa ja twiittasi kuvan, joka osoitti kaiken olevan ok.

- Patrik on ok ja oma itsensä. Rakastan tätä poikaa, enkä voisi pyytää parempaa tallikaveria. Ajatukset ovat edelleen Billy Mongerin luona, hän kirjoitti.

Jalkansa menettäneen Mongerin hyväksi on ehditty jo perustaa varainkeruusivusto. Muun muassa F1-maailmanmestari Damon Hill on ollut mukana lähettämässä tukiviestejä nuorukaiselle, jonka on nyt totuttava erilaiseen elämään.

Patrik Pasma, 16, ajaa Britannian F4-sarjassa ensimmäistä kauttaan.

Asiasta kertoi Suomessa ensimmäisenä MTV Sport.